
A hazai kortárs múzeumépítészet. A Ludwig Múzeum Kortárs Művészeti Múzeum, múzeumépület és funkció viszonya

Dolgozatom témájaként a hazai kortárs múzeumépítészetet, azon belül a Ludwig Múzeum - Kortárs Művészeti Múzeumot, a múzeumépület és funkció viszonyát választottam. Hazai viszonylatban a téma jelentőségének alapját a 2005-re megépült Művészetek Palotája adta, amelyben megszületett hazánk egyetlen országos szintű, nemzetközi kortárs művészetet bemutató múzeuma, amely mind a kortárs építészetet, mind pedig a kortárs képzőművészetet tekintve egyedi, emblematikus alkotásnak számít.
A téma újszerűségét az adja, hogy, a témában még nem született átfogó tanulmány. A Művészetek Palotájáról, és a Ludwig Múzeumról ugyan több cikkben is olvashatunk, de a Művészetek Palotájának kortárs építészeti jelentőségét, a Ludwig Múzeum - Kortárs Művészeti Múzeum múzeumépületének szerepét a hazai kortárs múzeumépítészetben nem dolgozták fel.
Kutatásom alapja a múzeumépület és funkció viszonyára helyeződik, amellyel dolgozatomban a klasszikus értelembe vett múzeumépületek és a kortárs múzeumépületek közti formai és technikai változásokat reprezentálja, különös tekintettel a múzeumtechnológiai újításokra, a múzeum kiegészült funkcióira, szolgáltatásaira.
A Művészetek Palotája épületének és a Ludwig Múzeum - Kortárs Művészeti Múzeum épületrészének bemutatásán túl, olyan előképeket, külföldi modern és kortárs múzeumépületeket mutatok be, amelyek a hazai kortárs múzeumépítészet, és főként Zoboki Gábor valamint tervezői csapata lehetséges kiindulópontjainak számítottak. Fontosnak tartottam a Ludwig Múzeum külföldi kortárs múzeumépítészetbe való beágyazását, és hazai viszonylatban való kihangsúlyozását.

